VEGA præsenterer

**Trubaduren Sebastian spiller solo i VEGA**

*Mandag 23. november fylder en af Danmarks største sangskatte Store VEGA, når Sebastian spiller solo for et siddende publikum.*

En koncert med Sebastian er i en klasse for sig. I samværet med sangeren, sangskriveren og komponisten oplever man på tætteste hold, hvordan Sebastians smukke tekster og fabelagtige fingerspil på guitaren forenes og giver publikum en oplevelse, som sent glemmes.

**Udødelige sange**De udødelige sange bliver serveret med et fintfølende guitarspil og anekdoter med en underfundig humor, som er særegen for Sebastian. Poesien får for alvor vinger, når han indtager scenen og synger sangene med sin melankolske stemme, der har sin helt egen klang. Stemmen giver for tiden nyt liv til kendte danske sange i TV2 programmet Toppen af Popppen, hvor Sebastian gav en fantastisk version af Lars Lilholt sangen ”[Jeg vil være stjerne](https://www.youtube.com/watch?v=Ci_To0vKubg)”.

**Ikon på den danske scene**Som et ikon på den danske musikscene har Sebastian været med til at definere dansk musik i 40 år. At opleve ham alene på scenen - blot akkompagneret af sin akustiske guitar, herlige anekdoter og store skatkammer af sange, er en helt speciel oplevelse. Nostalgi og poesi på en og samme tid med sange som ”Måske ku Vi”, ”Du er ikke alene”, ”Romeo”, ”[Når lyset bryder frem](https://www.youtube.com/watch?v=jNP9habwpIc)” osv.

Varm op til koncerten med Sebastians seneste udgivelse fra i år, *Så blidt til stede – solo live*. Her har sangeren begået en solid samling af hans klassikere live krydret med masser af nærvær og morsomheder.

Det bliver ikke bare en glad, men også en eftertænksom aften i Store VEGA, hvor man som publikum kommer hele følelsesregistret rundt. Der er de finurlige, de stille og tænksomme, de rockende og ikke mindst de evigt grønne sange, som alle kan synge med på.

**Fakta om koncerten:**
Sebastian (DK)

Mandag 23. november kl. 20.00

Store VEGA, Enghavevej 40, 1674 Kbh. V
250 kr. + gebyr
Billetsalget er startet via VEGAs hjemmeside og Billetnet.